32006L0009
L 022/24
JURNALUL OFÍCIAL AL UNIUNII EUROPENE
DIRECTIVA 2006/9/CE A COMISIEI
din 23 ianuarie 2006
de modificare a Directivei 90/642/CEE a Consiliului privind conținuturile maxime de reziduuri stabilite pentru diquat
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (2), în special articolul 4 alineatul (1) litera (f),
întrucât:
(1)
În conformitate cu dispozițiile Directivei 91/414/CEE, autorizațiile pentru produsele fitosanitare destinate a fi utilizate pe culturi specifice constituie responsabilitatea statelor membre. Aceste autorizații trebuie să se bazeze pe evaluarea efectelor generate de către produse asupra sănătății oamenilor și a animalelor, precum și asupra mediului. Elementele care trebuie luate în considerare în aceste evaluări includ expunerea utilizatorului și a persoanelor prezente, efectele asupra mediului terestru, acvatic și aerian, precum și efectele asupra oamenilor și animalelor ale consumului de reziduuri prezente pe culturile tratate.
(2)
Conținuturile maxime de reziduuri (CMR) reflectă utilizarea unor cantități minime de pesticide pentru a asigura o protecție adecvată a plantelor, aplicate astfel încât cantitatea de reziduuri să fie cât mai redusă posibil și acceptabilă din punct de vedere toxicologic, în special în termenii estimării unei doze zilnice acceptabile.
(3)
CMR pentru pesticide trebuie să fie revizuite în mod constant. Acestea pot fi modificate astfel încât să ia în considerare noile utilizări, noile informații și date.
(4)
CMR sunt stabilite la limita inferioară de determinare analitică în cazul în care utilizările autorizate de produse fitosanitare nu determină conținuturi de reziduuri de pesticide detectabile pe sau în produsele alimentare, în cazul în care nu există utilizări autorizate, în cazul în care utilizările care au fost autorizate de către statele membre nu sunt susținute de datele necesare sau în cazul în care utilizările în țările terțe care determină prezența reziduurilor pe sau în produsele alimentare care pot fi introduse pe piața comunitară nu au fost susținute de datele necesare.
(5)
Comisiei i s-au transmis informații privind noile utilizări sau schimbările de utilizare a diquatului, reglementat de Directiva 90/642/CEE.
(6)
Expunerea consumatorilor la aceste pesticide pe durata întregii lor vieți prin intermediul produselor alimentare care pot conține reziduuri ale pesticidelor respective a fost estimată și evaluată în conformitate cu procedurile și practicile în uz în Comunitatea Europeană, luând în considerare liniile directoare publicate de Organizația Mondială a Sănătății (3). Potrivit calculelor, CMR stabilite garantează că nu se depășesc dozele zilnice admise.
(7)
O evaluare a informațiilor disponibile a arătat că nu este necesară o doză acută de referință (DAR) și că, prin urmare, nu este nevoie să se procedeze la o evaluare pe termen scurt.
(8)
Prin urmare, conținuturile maxime pentru reziduurile de diquat ar trebui modificate.
(9)
Stabilirea sau modificarea la nivel comunitar a CMR provizorii nu împiedică statele membre să stabilească CMR provizorii pentru diquat în conformitate cu articolul 4 alineatul (1) litera (f) din Directiva 91/414/CEE și anexa VI. Se consideră că o perioadă de patru ani este suficientă pentru a permite alte utilizări ale diquatului. La sfârșitul acestei perioade, CMR provizorii trebuie să devină definitive.
(10)
Prin urmare, Directiva 90/642/CEE ar trebui modificată în consecință.
(11)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa I la Directiva 90/642/CEE se modifică după cum urmează: în grupa „4. Semințe oleaginoase”, mențiunea „Semințe de cânepă” se inserează între „Semințe de bumbac” și „Altele”.
Articolul 2
Partea A din anexa II la Directiva 90/642/CEE se modifică în conformitate cu anexa la prezenta directivă.
Articolul 3
(1) Statele membre adoptă și publică, până la 26 iulie 2006, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între aceste acte și prezenta directivă.
Ele aplică aceste dispoziții de la 27 iulie 2006.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 23 ianuarie 2006.